
Esselamu alejkum.  

Da li Allah iskrenom pokajniku oprašta i najgori grijeh a da se vjernik zakune Allahovim imenom da više neće isti ponoviti?


* 
* 
* 
* 
* 
* 
* 

 
OPROST VELIKIH GRIJEHA

Alejkumusselam. Kaže Uzvišeni: “Reci: “O robovi moji koji ste se prema sebi ogriješili, ne gubite nadu u Allahovu milost! Allah će, sigurno, sve grijehe oprostiti; On, doista, mnogo prašta i On je milostiv” (Ez-Zummer, 53). U ovom ajetu nam Uzvišeni stavlja do znanja da On oprašta sve grijehe ma kakvi oni bili i makar bili najgori i najveći ako se rob za njih pokaje. I kaže: “O vi koji vjerujete, učinite pokajanje Allahu iskreno, da bi Gospodar vaš preko ružnih postupaka vaših prešao” (Et-Tahrim, 8). Ovim ajetom nas Allah poziva na iskrenu tevbu (pokajanje). Takođe, ***[tevba](https://pitajucene.com/search/tevba/questions/ "Pretraži pitanja o tevbi")*** se prima sve dok Sunce ne izađe sa Zapada, tj. dok ne nastupi ***[Sudnji](https://pitajucene.com/search/sudnj/questions/ "Pretraži pitanja o Sudnjem danu")*** dan ili dok ne dođe do grla što je zadnji trenutak života kod čovjeka. Bilježi Muslim u svom Sahihu od Ebu Hurejre, radijallahu anhu, da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, rekao: “Ko se pokaje prije nego što Sunce izađe sa Zapada Allah će mu primiti tevbu”. A bilježe Tirmizi, Ibn Madže i Ahmed od Ibn Omera, radijallahu anhuma, da je Poslanik, sallallahu alejhi ve sellem, rekao: “Zaista Allah prima tevbu roba sve dok mu duša ne dođe do grla”. ***[Hadis](https://pitajucene.com/search/Hadis/questions/ "Pretraži pitanja o hadisima")*** ocjenjuju Hakim i Zehebi vjerodostojnim a Tirmizi dobrim.  

Međutim, da bi nekome tevba bila primljena treba da ispuni sljedeće šartove:  

Prvi: da prekine sa činjenjem grijeha,  

Drugi: da se kaje zbog tog grijeha kojeg je činio,  

Treći: da čvrsto odluči da se više nikada neće vratiti tom grijehu.  

Pa ako se jedan od ova tri šarta ne ispuni tevba nije ispravna.  

Postoji i četvrti šart ako je grijeh vezan za neko imovinsko pravo i slično. Taj šart je da ako je u pitanju ***[imetak](https://pitajucene.com/search/imetak/questions/ "Pretraži pitanja o imetku")*** da se vrati njegovom vlasniku a ako je u pitanju ***[potvora](https://pitajucene.com/search/potvor/questions/ "Pretraži pitanja o potvori")*** da traži od osobe koju je potvorio da mu oprosti ili da se nad njim izvrši ***[kazna](https://pitajucene.com/search/kazna/questions/ "Pretraži pitanja o kaznama")***. Ili ako je u pitanju ***[gibet](https://pitajucene.com/search/Gibet/questions/ "Pretraži pitanja o gibetu")*** da traži halala od osobe koju je gibetila.  

Prema tome, nema sumnje da Allah, dželle še’nuhu, prašta i najgori grijeh onome ko mu se iskreno pokaje ispunjavajući šartove pokajanja. A nema potrebe da se kune Allahovim imenom da neće više ponoviti taj grijeh. Ve billahi tevfik.


Na pitanje odgovorio: dr. Zijad Ljakic  

Preuzeto sa stranice: <http://www.n-um.com>


